
Ymateb ysgrifenedig - Cynnig ar gyfer prosiect cymunedol ysgol

 Bwriad yr aseiniad yma yw cynnig prosiect cymunedol ar gyfer yr ysgol PAP yn deillio o’u cynllun datblygu ysgol. Byddaf yn ceisio sicrhau bod y prosiect yn un sy’n cyflawni anghenion holl rhanddeiliaid yr ysgol a bod ffocws o’r cynllun datblygu ysgol yn cael ei ddiwallu, gan greu canlyniadau sy'n fanteisiol a buddiol i sectorau mwy o gymdeithas (Mughal 2017).

Noda Schoolguide (2020) bod yr ysgol dan sylw yn benodedig Cymraeg ac yng nghanol tref Llanelli, lle mae gwaith a bywyd yr ysgol yn Gymraeg pur (Carmarthenshire.gov, 2020). Ychydig iawn o’r disgyblion sy’n dod o gartrefi lle nad yw’r Gymraeg na’r Saesneg yn cael ei siarad gydag oddeutu 29% o’r disgyblion yn dod o gartrefi ble y siaradir Cymraeg gartref gyda lefel isel iawn o ddisgyblion o gefndiroedd lleiafrifol ethnig (iLiveHere, 2020). Mae gan yr ysgol gysylltiadau pendant ers sawl blwyddyn gyda’r gymuned (Bbc, d.d.). Manteisia’r ysgol ar y cyfleoedd i gynnwys eu cymdeithas ym mhob agwedd o fywyd ysgol o dripiau i fusnesau lleol, cysylltiadau ag ysgolion eraill, ymweliadau i’r ysgol a hefyd estyn gwahoddiad i holl rhanddeiliaid yr ysgol pan yn cynnal digwyddiadau. Crybwylla Estyn (2017a) bod 9% o ddisgyblion yr ysgol yn derbyn prydau ysgol am ddim, sydd 19% yn llai na’r cyfartaledd cenedlaethol. Fodd bynnag, sylweddolodd yr ysgol bod nifer o gymdogion yr ardal yn dod o gefndiroedd llai breintiedig ac o ganlyniad, mae’r ysgol yn cyfrannu’n sylweddol tuag at fanciau bwyd yn y gymuned er mwyn cynnal y rhai sy'n ddi-waith neu ar fudd-daliadau. 

Fy ffocws ar gyfer cynnig prosiect yw datblygu’r ysgol i fod yn “ysgol awyr agored sy’n gwneud defnydd effeithiol o ddysgu yn yr awyr agored ar draws yr ysgol” ac felly yn hwyluso addysg i’r rhai sy’n dod o gartrefi difreintiedig (Ysgol PAP, t.23 2018a). Awgryma Lohrey (2019) ddylai cynnig prosiect ddatblygu gwendidau’r gymdeithas a’i droi yn gryfderau. Felly, rwy’n cynnig prosiect i greu gardd gymunedol ar safle’r ysgol lle gall nwyddau a dyfwyd yn yr ardd gan ddisgyblion gael ei werthu neu eu dosbarthu i rai llai ffodus y gymdeithas er mwyn ceisio lleihau’r bwlch o dlodi sydd yn yr ardal. Dylanwadodd anghenion y gymuned ar fy newis ffocws oblegid bod hi’n amlwg bod effaith tlodi ar y gymdeithas.
Dywed BBC Cymru Fyw (2020), Ferguson et al (2007) ag Estyn (2012) bod disgyblion o gartrefi cefnog ar flaen y gâd pan ddaw i berfformiad addysg gan grybwyll nad ydi hyn wedi newid dros y blynyddoedd diwethaf, felly yn rhoi disgyblion llai cefnog dan anfantais. Cytuna Joseph Rowntree Foundation (2007) fod plant sy'n cael eu magu mewn tlodi yn llai tebygol o wneud yn dda yn yr ysgol a gall hyn effeithio ar eu dyfodol. Honna DfES (2007) mai’r rhieni yw addysgwyr cyntaf sydd gan blant wrth gyfrannu at eu datblygiad o oed ifanc iawn. Fodd bynnag, teimla BBC Cymru Fyw (2018) bod sefyllfa gyfredol addysg yng Nghymru yn atal i’r disgyblion o deuluoedd difreintiedig gyrraedd eu llawn botensial yn academaidd oblegid bod llai o gyfleoedd i gyfoethogi yn wybyddol gartref (Jensen, 2009). Dengys ymchwil gan Egan (2013) y gall ymyriadau i’r gymdeithas gyfrannu at welliannau mewn cyflawniad addysgol i blant mewn tlodi yng Nghymru.

Mae arfer Ysgol Gynradd Clase (Estyn 2019) wedi dylanwadu ar ddewis ffocws am eu bod yn cynnwys plannu a thyfu llysiau fel rhan o’u haddysg awyr agored er mwyn creu amgylchedd sy’n annog. Daw hyn law yn llaw gyda deheuad Schubert (1944) o ddefnyddio cwricwlwm i newid cymdeithas am fod cynnwys y pwnc a’r gweithgareddau wedi'u cynllunio a'r brofiadau dysgu a all gynhyrchu diwylliant i ddiwygio cymdeithas. Er mwyn lleihau’r bwlch rhwng tlodi a chyrhaeddiad academaidd, creda Dewey (1944) os ydyn ni'n dysgu heddiw fel y gwnaethon ni ddysgu ddoe, rydyn ni'n dwyn ein plant o obaith y dyfodol, felly dylwn i edrych sut mae polisïau cyfredol yn effeithio ar ein harfer fel proffesiwn addysg. Rhanna Robinson (2010) yr un gred gan ddadlau bod dylanwadau'r system addysg yn ceisio cwrdd ag amcanion y dyfodol trwy'r ffordd a wnaethant yn y gorffennol a thrwy wneud hynny maent yn dieithrio miliynau o blant, yn yr achos yma, plant sy’n dod o gefndiroedd llai cefnog. Esbonia Crowley a Winckler (2008) bod Llywodraeth y Cynulliad wedi dangos pryder ymysg tlodi plant gan sefydlu cynllun gweithredu. Fodd bynnag, awgryma Llywodraeth Cymru (2013) bod angen ail-werthuso ac addasu'r math o gefnogaeth a ddarperir fel ei bod yn “cefnogi dysgu ar gyfer pawb” (Donaldson, 2015, t.101). Ar yr un llaw, gwêl Evans (2020) bod y grym yn nwylo’r athrawon yn awr er mwyn sicrhau addysg gynhwysol “waeth beth fo’i gefndir neu ei amgylchiadau personol” (Williams, 2017 t.3).

Athroniaeth disgybl-ganolog sydd gan yr ysgol ac mae ganddynt bwyllgor eco sy’n rhoi cyfle i’r addysg gael ei bersonoli i wireddu potensial pob disgybl. Mae'r rhaglen Eco-Ysgolion yn ffordd ddelfrydol i gychwyn ar lwybr ystyrlon tuag at wella'r amgylchedd yn yr ysgol a'r gymuned leol wrth gael effaith gadarnhaol gydol oes ar fywydau pobl ifanc a'u teuluoedd (Eco Schools d.d). Gŵyr Robertson (2014) hyn gan gredu gall addysg amgylchedd allanol ddatblygu disgyblion i fod yn ddinasyddwyr cyfrifol o’u cymdeithas (Ysgol PAP, 2018b). Dilyna’r ysgol ddull pragmataidd gan gydnabod bod realiti bob amser yn newid ac mae'n dibynnu ar yr hyn rydyn ni'n ei arsylwi a'i brofi er mwyn defnyddio gwybodaeth i gyflawni'r canlyniadau a ddymunir (Tan, 2006). Gweledigaeth yr ysgol yw darparu addysg o’r ansawdd orau i’w holl ddisgyblion, tra yn eu datblygu i fod â hunan barch a pharch at eraill gan gynnwys eu cymdeithas. Dylanwadodd hyn ar fy newis o ffocws oblegid bod ganddo’r potensial i ysbrydoli a chyfarwyddo cynllunio, rhaglenni a phrosesau addysgol mewn unrhyw leoliad (Lambert, 2017).

Trafoda The Glossary of Education Reform (2014) y dylai addysgwyr ddefnyddio’r gymuned i wella profiadau dysgu i ddatblygu disgyblion sy’n llawn hyder a fydd yn “gwireddu eu dyheadau fel aelod gwerthfawr o gymdeithas” (Donaldson, 2015, t.31). Cydnabydda Meithrinfa Banana Moon (Estyn 2017b) bod hyn yn holl bwysig wrth iddynt blethu’r diben yn eu gweithdrefnau drwy ymweld â chartref gofal lleol, sy’n rhoi cyfle i’r disgyblion a’r preswylwyr ymestyn eu medrau emosiynol a chymdeithasol. Esbonia Dewey (2015) bod profiadau presennol rhywun yn ganlyniad o sut mae eu profiadau blaenorol yn rhyngweithio â'u sefyllfa bresennol ac yn dylanwadu arni. Felly, dylanwadodd y modd mae Ysgol San Siôr (d.d) yn cydblethu’r pedwar diben yn eu haddysg am eu bod yn gwerthu nwyddau a godwyd o’u fferm ysgol i’r gymdeithas er mwyn datblygu “cyfranwyr mentrus” (Donaldson, 2015, t.31). Er mwyn cael “dinasyddion egwyddorol” (Donaldson 2015, t.31), datblygodd Ysgol Plascrug (Estyn 2018) ‘Wythnos Arloesi’ fel bod perchnogaeth ar y dysgu gan ddysgwyr a drwy ddarparu cyfleoedd heriol ac ymarferol fel Ysgol Llanishen Fach (Estyn, d.d) roedd yn annog disgyblion “uchelgeisiol a galluog sy’n barod i ddysgu drwy gydol eu hoes” (Donaldson 2015, t.31)

Mae’r ysgol eisoes yn mynd ar ymweliadau tu hwnt i giât yr ysgol a dylanwadodd hyn yn fawr wrth ddewis ffocws wrth i mi ddewis cynnwys trip i fferm leol yn fy nghynnig prosiect. Dywed Farms for Schools (2007) gall tripiau yn cael ei nodi fel rhan annatod i ddatblygu cyfranogiad cymunedol. Awgryma DeWitt a Hohenstein (2009) gall ymweliadau addysgol alluogi disgyblion i feddwl yn feirniadol a drwy hynny roi mewnwelediad i gyfleoedd lle gall profiadau gyfrannu at ddysgu, profiadau sydd efallai ddim ar gael o fewn muriau’r dosbarth. Fodd bynnag, yn aml nid yw disgyblion o deuluoedd difreintiedig yn cael y cyfleoedd gwerthfawr hyn (Cyrus, 2014). Felly cefnogai’r ysgol y disgyblion o gefndiroedd llai cefnog drwy dalu am y trip iddynt gyda grant amddifadedd fel nad yw’n colli allan ar gyfle i fagu sgiliau newydd (Llywodraeth Cymru, 2015).

Rhoddai Vygotsky (1978) bwyslais ar ffactorau cymdeithasol sy’n cyfrannu at ddatblygiad gwybyddol a bod dysgu'n ymwneud â bod yn rhan o gymuned. Credai ef fod yr amgylchedd mae plant yn tyfu i fyny ynddo yn dylanwadu ar sut maen nhw'n meddwl (McLeod, 2018a). Wrth ddefnyddio aelodau’r gymuned fel rhan o fy mhrosiect, er enghraifft garddwr lleol, caniateir cyfle i’r disgyblion weithio o fewn eu parth datblygiad procsimol gyda chymorth rhywun mwy medrus neu gyda sgil ychwanegol i’r athrawes neu gyd-ddysgwyr. Dyma theori Vygostky yn gweithio ar ei orau oblegid bod yn annog dysgu gyda pherson mwy gwybodus felly yn annog dysgu mwy dwfn (Pound, 2014).

Dengys yr ysgol PAP (2018a) bod eu strategaeth datblygu ysgol wedi cynllunio gan aelodau’r Uwch Dim reoli a’r Pennaeth gydag ymgynghoriad llawn rhanddeiliaid yr ysgol. Ysgrifennwyd eu cynllun yn seiliedig ar ffeithiau ac ar arfarniad cyflawn o anghenion yr ysgol ac mae’n cymryd i ystyriaeth blaenoriaethau sirol a chenedlaethol sef codi safonau addysg mewn perthynas â llythrennedd a rhifedd, a lleihau effaith tlodi ar gyrhaeddiad addysgol y disgyblion, a pharatoi at Gwricwlwm Cymru (Llywodraeth Cymru, 2014, a Pontio 3). Cysyllta hyn â nod fy mhrosiect o gynnig cyfleoedd addysgol yn yr awyr agored a “defnyddio byd natur fel adnodd allweddol i gynnal safonau academaidd craidd” (Estyn 2017c). O fewn fy nghynnig prosiect byddwn yn trefnu ‘diwrnod i blannu’ drwy wahodd garddwr lleol a rhieni, cyn rhoi cyfle i’r disgyblion werthu’r nwyddau yn nes ymlaen yn y prosiect. Er gall gynnwys rhieni mewn prosiectau ysgol fod yn her, mae’n gyswllt hollbwysig oblegid bod ymgysylltu â theuluoedd yn chwarae rhan mewn llwyddiant academaidd, a hefyd llwyddiant bywyd (OBrien 2012). Drwy bartneriaeth â rhieni, byddai cyllido’r prosiect yn weddol rad. Byddwn hefyd yn ystyried rôl pob aelod o staff.

Credaf gall fy nghynnig prosiect gael effaith sylweddol ar y disgyblion sy’n dod o deuluoedd difreintiedig, oblegid y byddant yn cael cyfle sylweddol i fagu sgiliau menter. Noda Brown (d.d) y pwysigrwydd o roi’r cyfle i blant ymarfer y dulliau a'r technegau i ddeall economi fyd-eang fel byddant yn datblygu i fod yn unigolyn gwerthfawr o’u cymdeithas. Yn gytûn, creda Kielburger (2014) gall magu sgiliau menter gael effaith allweddol wrth geisio dod â thlodi i ben drwy wyrdroi cylch dibyniaeth â chylch o hunangynhaliaeth a chyflogaeth. Yn ogystal, gwêl y Department for Environment, Food & Rural Affairs (2011) drwy i ddisgyblion dyfu cynnyrch eu hunain, nid yn unig mae’n cael effaith ar eu gwybodaeth a’u dealltwriaeth academaidd drwy ddysgu o ble mae bwyd yn dod a phwysigrwydd bwyta'n iach, ond gall adeiladu ysbryd cymunedol sy’n rhoi effaith bositif ar y gymdeithas. Heb os nac oni bai, byddai fy nghynnig prosiect o ardd gymunedol yn cael effaith cadarnhaol ar iechyd a lles y rhai sy’n dioddef o dlodi yn y gymuned oblegid gallai fod yn ychwanegiad buddiol i lawer trwy gynyddu argaeledd bwydydd maethlon a chryfhau cysylltiadau cymunedol (DeMuro, 2013). Ar y llaw arall, cyfaddefa Hawthorne (2017) mai nid drwy roi nwyddau yw’r ffordd orau i fuddio cymdeithas, ond yn hytrach creu system fwy cynaliadwy.

[image: ] Teimlaf fod athroniaeth Bronfenbrenner (1979) o’i system ecolegol wedi dylanwadu’n gryf ar nod ac effeithiau fy nghynnig prosiect oblegid ei bod yn trafod persbectif bioecolegol ar ddatblygiad lle mae’r gymdeithas yn rhan allweddol. Dangosai’r diagram haenau o fewn y cronosystem sy’n canolbwyntio ar y plentyn yn ganolog gyda’r system-ficro. Byddai fy nghynnig prosiect yn dechrau gartref gan geisio wynebu sefyllfa lai cefnog rhai dysgwyr. Cyfateba hyn â’r system-feso oblegid gallai roi cyfle i deuluoedd a ffrindiau drafod syniadau gartref am ddatblygu eu sgiliau o fewn yr awyr agored. Nesaf, aiff i’r system-ecso drwy gynnal a gweithredu’r cynnig prosiect ar dir yr ysgol lle gallai disgyblion wireddu'r syniadau a ddaeth o’r cartref. Dyma hefyd yr haen ddylanwadodd arnaf fwyaf er mwyn cynnwys garddwr lleol fel rhan o’r prosiect. Ac yn olaf y system-facro lle byddwn yn gweld dylanwadau’r prosiect ar y gymdeithas, er enghraifft gwerthu’r nwyddau iddynt er mwyn ceisio lleihau effeithiau o dlodi a hybu ysbryd o genedlaetholdeb o fewn y gymuned (Pound, 2009).Diagram 1: Gran (2011)


Creda Llywodraeth Cymru (2020) dylai’r pedwar pwrpas fod yn fan cychwyn ac yn ddyhead i ddylunio cwricwlwm ysgolion. O ganlyniad, arweinia pedwar diben Donaldson (2015) y nod o ehangu’r addysg yn yr awyr agored er mwyn helpu’r difreintiedig ac mae’r dibenion i’w gweld drwyddi draw yn fy nghynnig prosiect. Fodd bynnag, prif ddiben fy nghynnig prosiect yw datblygu dysgwyr i fod “yn unigolion iach, hyderus sy’n barod i fyw bywydau boddhaus fel aelodau gwerthfawr o gymdeithas” (Donaldson, 2015, t.31). Byddai’r prosiect yn gwireddu hyn drwy roi cyfle i ddisgyblion fod yn wybodus am eu diwylliant, eu cymuned a’u cymdeithas fel y gallant ddangos empathi tuag at eraill a deall bod sefyllfa pawb yn wahanol ac weithiau'n anodd (socialstudies, d.d). Dangosa Arshad (2012) yr un farn gan honni gall athrawon gynnig addysg fwy trylwyr a fydd yn paratoi disgyblion ar gyfer bod yn unigolyn hyderus bydd yn datblygu i fod yn gyfranwyr effeithiol yn y gymdeithas gyfan.

Llywia gwaith Bruner (1961) y weithgaredd o wahodd garddwr lleol er mwyn cynnal diwrnod i blannu oblegid bod rôl gymdeithasol yr oedolyn yn cefnogi dysgu. Er i Bruner gyflwyno’r cysyniad bod dysgwyr yn llunio gwybodaeth eu hunain a bod dysgu drwy ddarganfod yn rhan ganolog i ddysgu, sonia hefyd am bwysigrwydd yr oedolyn i hwyluso’r broses ddysgu (McLeod, 2019). Felly yn achos y gweithgaredd yma o fewn fy nghynnig prosiect, byddai’r garddwr yn scaffaldio’r dysgu i ganiatáu lefel uwch o gyflawniad a datblygiad trwy
symleiddio'r dasg neu'r syniad, ysgogi ac annog, a hefyd drwy dynnu sylw at elfennau neu gamgymeriadau o fewn y gweithgaredd. Yn debyg, esbonia Dewey (2015) bod profiadau dynol yn gwella addysg gan ei bod yn broses gymdeithasol sy’n cefnogi twf, gan nodi nid yw addysg yn baratoad ar gyfer bywyd, ond yn hytrach addysg yw bywyd ei hun. Daw hyn law yn llaw gyda’r weithgaredd o blannu a gwerthu’r nwyddau i’r gymuned er mwyn bodloni anghenion sylfaenol y gymdeithas o fwyd maethlon a welir hefyd yn theori Maslow (1943). Mynega Maslow, bod rhaid bodloni’r angen ffisiolegol yma yn gyntaf er mwyn symud ymlaen i ddiwallu anghenion twf lefel uwch (McLeod 2020).

Ynghlwm â phob prosiect, meddylia UNCW (d.d) y dylwn fesur yr effaith caiff y gweithgareddau ar y cyfranogwyr a'r cymunedau y maent yn eu gwasanaethu er mwyn mesur llwyddiant fel y gallwn ei werthuso. Cyniga JustAct (d.d) restr o fuddiau y daw allan o gymryd cam yn ôl i fesur effaith mae’r prosiect yn ei wneud i'r gymuned er enghraifft mae’n eich galluogi i nodi a mynd i’r afael â materion yn gynnar er mwyn helpu i wella’r prosiect. Er hyn, dadleua Noble (2017) gall fesur effaith fod yn her mewn gwirionedd oblegid dylai fod yn rhywbeth parhaus a chymharol gyda digon o drylwyredd a graddfa i fod yn hyderus yn y canlyniadau. Ar hyn o bryd, caiff effaith gwaith academaidd y disgyblion eu mesur yn yr ysgol PAP drwy edrych ar safonau gwaith y plant drwy graffu ar eu llyfrau a’u cymharu â’u gwaith yn gynharach yn y flwyddyn (Pontio 3). Nodwyd yng nghynllun datblygu’r ysgol eu bod yn pennu targedau ar gyfer eu blaenoriaethau ac er mwyn adolygu’r effaith, maent yn eu monitro yn erbyn y cerrig milltir hyn (Ysgol PAP 2018a). Mynega Whiting (2016) bod cerrig milltir prosiect yn ffordd i arsylwi, mesur a monitro cynnydd neu berfformiad prosiect. Dylai’r cerrig filltir bodoli fel camau y mae'n rhaid eu cyflawni cyn cyrraedd nod neu amcan terfynol. Er gwaethaf ymdrechion yr ysgol PAP i fesur effaith fel hyn, dadleua Barr (2009) bod cerrig milltir yn ymwneud â gweithredu lle ddylai fesur effaith ymwneud â’r canlyniadau.

Er mwyn mesur effaith yn effeithiol, mae’n bwysig edrych yn ôl ar nodau ac amcanion y prosiect i weld i ba raddau cafodd y rhain eu cyflawni. Dengys Ysgol Pontarddulais ffyrdd i wneud hyn er mwyn mesur effaith prosiect cymunedol drwy ofyn i ddisgyblion i wneud cyflwyniad ar ddiwedd eu prosiect. Bwriad mesur effaith yw er mwyn gallu sicrhau’r effaith fwyaf drwy brofi’r canlyniadau er mwyn gwerthuso i wella. Cytuna Harji a Hawkins (2019) â hyn, fodd bynnag, crybwyllant fod angen bod yn glir o ba fath o effaith yr ydym yn ei fesur ac y dylid gwneud hyn drwy integreiddio gwahanol safbwyntiau gan randdeiliaid. O ganlyniad, mae Ysgol Pontarddulais hefyd yn edrych i weld faint sy’n defnyddio’r cyfleuster newydd. Byddai hyn yn caniatáu gwybodaeth i wybod sawl person sy’n ei weld yn ddefnyddiol er mwyn cael niferoedd er mwyn pennu llwyddiant. Byddai hwn yn ddull cymeradwy i fesur effaith prosiect oblegid eu bod yn cynnig ei hun i fod yn “continuous cycle of measurement” (So a Staskevicius, 2015, t.5).

Er mwyn mesur effaith yn gywir yn fy nghynnig prosiect i, byddwn yn mesur yr effaith gaiff y broses o dyfu a gwerthu nwyddau ar y disgyblion a hefyd ar aelodau’r gymuned. Er mwyn mesur effaith ar y disgyblion, byddwn yn cynnal teithiau dysgu wedi ei arwain gan y dysgwyr fel bod ganddyn nhw gyfle i esbonio, yn ei geiriau eu hun, yr hyn y maent wedi dysgu a deall felly yn cyfiawnhau eu dysg a thwf yn wybyddol (Burns, 2017). Bwriedir i’r teithiau dysgu gael eu cynnal y aml er mwyn cael gweledigaeth llawn i fewn i’r effaith a gaiff ar ddealltwriaeth disgybl yn hirdymor. Gwêl Richards (2017) bod risg yn gysylltiedig â theithiau dysgu oherwydd dywed yn anaml bydd y mwyafrif o deithiau cerdded yn para am fwy na deng munud, ond eto mae honiadau pwysig a chymhleth yn cael eu gwneud o fewn yr amser prin hwnnw. Casgla Estyn (2017d) wybodaeth er mwyn mesur effaith addysg drwy deithiau dysgu a byddwn yn gallu adnabod llwyddiant y prosiect yn gyflym gyda dull fel hyn. Byddai’n ddiddorol gweld faint yn fwy o wybodaeth gall y dysgwyr egluro na o’r daith ddysgu ar ddechrau’r prosiect, ac os ydynt yn teimlo fel bod mwy o ddefnydd o’r awyr agored o fewn eu gwersi er mwyn gweld os ydy’r ffocws cychwynnol wedi llwyddo.

Amcan dechreuol fy mhrosiect oedd ceisio cynyddu argaeledd o fwyd maethlon i’r gymuned, yn enwedig i’r rhai sy’n dod o deuluoedd llai cefnog. I fesur effaith y prosiect ar hyn, credaf byddai dosbarthu holiadur allan i rhanddeiliaid yr ysgol yn fuddiol er mwyn gweld sawl person sy’n defnyddio cyfleusterau’r ardd newydd ac os ydy’r prosiect wedi datrys eu hanghenion. Fodd bynnag, heria McLeod (2018b) y syniad gan grybwyll bod posibilrwydd i gyfranogwyr ddweud celwydd yn eu hymatebion oherwydd dymunoldeb cymdeithasol ac felly efallai yn plygu’r gwir gan eu bod eisiau cyflwyno delwedd gadarnhaol ohonynt eu hunain. Cyniga Austin (2016) awgrym i ddatrys sefyllfa fel hyn drwy gadw’r holiaduron yn anhysbys ac yn ddienw. Hyderaf mai dyma un o’r ffyrdd fwyaf effeithiol i fesur effaith y prosiect ar y gymdeithas gan eu bod hi’n gwneud yn glir pwy yw grŵp targed yr ydym yn ei fesur ac yn bwynt cyswllt uniongyrchol rhwng yr ysgol â’r gymuned (Burns, 2017).

Dywed Donaldson (2015, t.66) bod angen amgylchedd ddysgu sy’n “gyfoethog, symbylol ar blant” fel y gallant ymrwymo yn llawn i’w dysgu. Yn dilyn dadansoddiad SWOT (gweler atodiad), credaf fod hyn yn un o gryfderau fy mhrosiect oblegid rhoddai gyfle i ddisgyblion arbrofi a chydweithio o fewn amgylchedd gwahanol i’r ystafell ddosbarth gan deimlo perchnogaeth gadarn dros eu lleoliad ddysgu drwy annog disgyblion i ddod yn ddysgwyr gweithredol ac annibynnol (Passy et al, 2010). Mae’r ysgol PAP eisoes yn sicrhau mai’r disgyblion sy’n llywio eu dysgu tu fewn i furiau’r dosbarth fel y “gallant fynegi beth maent yn ei ddysgu a pham” a byddai hyn yn gryfder i’r dysgwyr wrth archwilio i’w amgylchedd ddysgu newydd gan eu bod wedi arfer â gwneud penderfyniadau dros eu haddysg (Estyn, 2016). Eisoes mai ymdeimlad o gydlyniant cymunedol yn dilyn llwyddiant prosiectau o’r gorffennol a byddai hyn yn gryfder wrth ddechrau prosiect newydd gan fyddai pawb yn cydweithio tuag at gymdeithas lle mae gweledigaeth gyffredin a theimlad o berthyn gan bawb yn barod (DCSF Guidance, 2007). Cryfder arall sydd gan yr ysgol i’w gynnig ar gyfer y prosiect yw bod digon o le ar dir yr ysgol i’w wireddu. Byddai hyn yn lleihau’r gost ar amser i chwilio am safle arall i’w wneud (mycommunity, 2017). Amlyga Estyn (2011, t.6) gall addysgu yn yr awyr agored gael “effaith gadarnhaol ar ddatblygiad personol a chymdeithasol plant” ac felly byddai hyn yn fantais cyn cychwyn ar y prosiect oblegid byddai wedi cydnabod gan gorff arolygu proffesiynol eu bod yn arfer dda. Fodd bynnag, byddai fy mhrosiect yn ddibynnol ar dywydd da er mwyn cael cyfraniad llawn gan rieni oblegid byddai tywydd gwael yn cael effaith ar eu cymhelliant i ymuno â’r prosiect gan eu bod yn teimlon anghysurus (Netscher, 2020). Noda Education Endowment (2020) a Burnage (2017) bod ymgysylltiad rhieni yn allweddol i ganlyniadau dysgu llwyddiannus felly pe bai rhieni yn dewis peidio cymryd rhan, gallai fod yn wendid i addysg y disgyblion. Gwendid arall wrth gynnig prosiect am ardd gymunedol yw na fyddai’r cynnyrch yn tyfu yn syth ac felly byddai’n amser hir nes gweld buddion llawn y prosiect. Gan fod y prosiect yn un hirdymor, byddai’r cynnal a chadw yn uchel a does dim sicrwydd bydd digon o nwyddau yn mynd i dyfu bob amser (Grant, 2017). Er hyn, trafoda Grow Pittsburgh (2019) y gallwn yn y cyfamser adeiladu rhwydwaith o gymorth cryf fel pan fydd y prosiect ar waith, byddai’n sylfaen iddo oroesi am flynyddoedd i ddod. Nid yn unig daw bygythiadau i’r prosiect o’r ysgol, ond gall hefyd ddod o ddylanwadau’r gymuned ei hun. Er enghraifft, er ein bod yn ceisio gwella sefyllfa amddifadedd o fewn y gymdeithas, efallai byddai’r cynnyrch mae’r ysgol yn ei werthu yn rhy ddrud i’r rhai sydd wir ei angen felly byddai dim digon o elw i gadw’r prosiect i fynd. Caiff hyn effaith uniongyrchol ar gyllid y prosiect oblegid byddai’r ysgol yn defnyddio’r elw er mwyn cyflogi’r garddwr lleol i gynnal y ‘diwrnod i blannu’. Dywed Crowdfund London (d.d) mai un ffordd i ddatrys problemau fel hyn yw gwerthuso yn gyson a wir feddwl am anghenion a phwrpas y prosiect drwy siarad gyda’r gymdeithas drwyddi draw'r broses o gynllunio. Gwêl Department of Conservation (d.d) bygythiad debyg fel cyfle i aelodau’r prosiect ddysgu yn ogystal â gwirio bod y prosiect ar y trywydd iawn. Efallai na fydd grwpiau o fewn y gymuned yn fodlon cymdeithasu tra bod y prosiect ar waith a gallai hyn fygwth yr ethos positif mae’r prosiect yn ceisio cynnig. Er mwyn dod a phobl ynghyd, dylwn siarad â llawer o wahanol bobl mewn llawer o wahanol ffyrdd a cheisio addysgu eraill i fod yn agored i syniadau sy'n dod o'ch cymuned, a allai fod yn wahanol i'r hyn yr oedden nhw wedi'i ystyried i ddechrau (Crowdfund London d.d).

Er gwaethaf gwendidau a bygythiadau’r prosiect, hyderaf fod y prosiect yn creu cyfleoedd cyfoethog drwy gryfhau’r berthynas rhwng yr ysgol, y disgyblion a hefyd y gymuned. Cytuna O'Keefe (2011) gan ddweud pan ddaw teuluoedd, grwpiau cymunedol ac ysgolion ynghyd i gefnogi dysgu, mae pobl ifanc yn cyflawni mwy yn yr ysgol, ac yn mwynhau'r profiad yn fwy. Drwy werthu nwyddau i’r difreintiedig a chynnwys rhieni yn y prosiect daw â llawer o bartneriaid ynghyd a gallai gynnig ystod o gefnogaeth a chyfleoedd i blant, ieuenctid, teuluoedd a chymunedau yn ogystal â chynnal cynhaliaeth i’r teuluoedd difreintiedig (Communityschools, 2020). Rhoddai’r prosiect gyfle i’r disgyblion ddatblygu eu sgiliau cyd-weithio gyda nifer o wahanol fathau o bobl er mwyn dysgu am bwysigrwydd ADCDF ac felly yn paratoi’r disgyblion i fod yn “ddinasyddion i Gymru a’r byd” (Donaldson, 2015, t.31). Amlyga arddull Frobel yn Tovey (2013) bod profiadau yn yr awyr agored yn gyfle hanfodol fel y gall plant ddysgu gwerthfawrogi rhyfeddodau’r byd naturiol er mwyn dechrau deall y gydberthynas rhwng popeth byw, a gall gardd fod yn amgylchedd cyfoethog sy’n cynnig potensial ar gyfer pob maes dysgu a phrofiad. Peinta White (2009) yn Merriman a Rees (2010 t.102) yr un darlun gan grybwyll “mae’r awyr agored yn amgylchedd mwy democrataidd…lle bydd plant efallai’n teimlo’n fwy hyderus i leisio’u barn.” Byddai hyn hefyd yn cyflawni blaenoriaeth yr ysgol PAP a ffocws y prosiect o addysgu yn yr awyr agored.

I grynhoi, rwy’n cynnig prosiect i’w gynnal yn yr ysgol PAP sydd hefyd anelu at wella amodau cymunedol o ddifreintedd gan ddefnyddio blaenoriaeth yr ysgol o ddatblygu addysg yn yr awyr agored fel sbardun (Template, 2020). Byddwn yn cynnig gwneud hyn drwy broses o dyfu a gwerthu cynnyrch a dyfwyd o ardd gymunedol yr ysgol gyda chymorth garddwr lleol ac ysbrydoliaeth o dripiau ysgol i fferm gyfagos. Fel darpar athrawes, byddai prosiect cymunedol fel hyn yn galluogi i mi hyrwyddo dysgu o fewn y pedwar diben a mynd tu hwnt i’r disgwyliadau am fy mod yn cael cyfle i “arddangos gwybodaeth gadarn o anghenion pob dysgwr, a dealltwriaeth gadarn o’r anghenion hynny” trwy ddatblygu perthynas gryf gyda’r gymuned gyfan (Safonau SAC, 2019, t.3). Cytuna Arshad (2012) gan nodi nid yn unig bod athrawon sy'n ymwybodol o faterion y disgyblion yn helpu iddynt ddarllen, ysgrifennu a chyrraedd eu nod, ond maent yn fwy abl i ddarparu amgylchedd dysgu sy’n arwain at bob disgybl i lwyddo a chaniatau iddynt gyflawni eu potensial.







 
ATODIAD: 
Dadansoddiad SWOT

	
	HELPGAR
	NIWEIDIOL

	MEWNOL
(o fewn yr ysgol)
	Cryfderau

Pa gryfderau ydy’r ysgol yn medru’u cynnig i’ch prosiect.

· [bookmark: _Hlk39579248]Ymrwymiad disgyblion.
· Prosiectau eraill wedi llwyddo yn yr ysgol, perthynas da gyda rhanddeiliad o ganlyniad hyn.
· Digon o le i’w gynnal ar dir yr ysgol heb iddo fod yn llethol.
· Estyn yn cydnabod bod addysgu yn yr awyr agored yn werthfawr.

	Gwendidau

Pa wendidau ydy’r ysgol yn cynnig i’r prosiect.

· Cymhelliant rhanddeiliaid.
· Dibynnol ar y tywydd.
· Cynnal a chadw uchel.
· Amser hir i’w gwblhau.

	ALLANOL
(tu allan i’r ysgol)
	Cyfleoedd

Pa gyfleoedd ydy’r prosiect ysgol-gymunedol yn cynnig.

· Cryfhau’r berthynas rhwng yr ysgol a’r gymuned.
· Datblygiad y Pedwar Diben.
· Cynnwys rhieni yn addysg eu plant.
· Dysgu am sut mae tyfu cynnyrch iach.
· I Addysgu yn yr awyr agored.
· Cynhaliaeth i deuluoedd.
· Gofal bugeiliol cadarn
· Rhoi mynediad i adnoddau
· Dysgu am gynaliadwyedd

	Bygythiadau

Pa heriau neu rhwystrau sy’n dod o’r tu allan i’r ysgol. 

· Cyllid er enghraifft er mwyn talu garddwr lleol i helpu.
· Amddifadedd e.e dim digon o fusnes i gadw’r prosiect i fynd.
· Gwahanol grwpiau o fewn y gymdeithas yn amharod i gymryd rhan.

